《建炎丞相成国吕忠穆公退老堂 其二》
宋代·洪拟

千载明良不易逢，退居谁不慕高风。香留铁砚韦编上，卷在金罍玉斝中。

鳌足共知曾立极，龙韬犹欲倚平戎。追锋只恐来相继，行看东山起谢公。

作者简介：（1071—1145）宋镇江丹阳人，字成季，一字逸叟。先本姓弘，避南唐讳改。哲宗绍圣元年进士。历国子博士、监察御史，进侍御史。王黼、蔡京用事，拟中立无所附会。高宗时，累迁吏部尚书。自南渡后，法无见籍，吏随事立文，拟以旧法及续降指挥详定成《七司敕令》。以直言罢，复起知温州。卒谥文宪。有《净智先生集》、《杜甫诗注》。